Document ID: 32005D0660

KOMISIJAS LĒMUMS
(2005. gada 15. septembris)
par Kopienas finansiālo ieguldījumu neatliekamos pasākumos infekciozā katarālā drudža apkarošanai Portugālē 2004. un 2005. gadā
(izziņots ar dokumenta numuru K(2005) 3446)
(Autentisks ir tikai teksts portugāļu valodā)
(2005/660/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2000. gada 20. novembra Direktīvu 2000/75/EK, ar ko paredz īpašus noteikumus infekciozā katarālā drudža kontrolei un apkarošanai (1), un jo īpaši tās 9. panta 2. punktu,
ņemot vērā Padomes 1990. gada 26. jūnija Lēmumu Nr. 90/424/EEK par izdevumiem veterinārijas jomā (2), un jo īpaši tā 3. panta 3., 4. punktu, 5. punkta otro ievilkumu un 5. panta 3. punktu,
tā kā:
(1)
Portugālē 2004. gada 24. novembrī konstatēti infekciozā katarālā drudža uzliesmojumi. Infekciozā katarālā drudža uzliesmojumi nopietni apdraud Kopienas ganāmpulku.
(2)
Lai iespējami īsākā laikā novērstu epizootijas izplatīšanos, Kopienai saskaņā ar Lēmumā 90/424/EEK paredzētajiem nosacījumiem jāpalīdz dalībvalstij to attaisnoto izdevumu finansēšanā, kas ieguldīti neatliekamos pasākumos šīs slimības apkarošanā.
(3)
Lai noteiktu uzraudzības un aizsardzības zonas un fiksētu nosacījumus, kādiem jāatbilst dzīvniekiem, kurus izved no šīm zonām, Komisija ir pieņēmusi dažādus lēmumus, kuru vidū īpaši jāpiemin pēdējais, 2005. gada 23. maija Lēmums 2005/393/EK par aizsardzības un uzraudzības zonām saistībā ar infekciozo katarālo drudzi un par nosacījumiem, ko piemēro pārvadājumiem no šīm zonām vai caur tām (3).
(4)
Tā kā runa ir par slimību, ko pārnēsā odi, no visiem pasākumiem, kas paredzēti Lēmuma 90/424/EEK 3. panta 2. punktā, atbilstīgi ir tikai tie, kuru mērķis ir vai nu pasargāt dzīvniekus pret slimības pārnēsātājiem (apstrāde ar insekticīdiem laikā, kad pārnēsātāju aktivitāte ir zema), vai arī nolūkā ierobežot epidēmiju veikt profilaktiskus pasākumus, dzīvniekus pārvedot (Lēmums 2005/393/EK). Pret šo slimību uzņēmīgo sugu dzīvnieki jānokauj tikai tad, ja slimība dzīvniekus skārusi klīniski.
(5)
Tā kā slimība attīstās, ir lietderīgi veikt vakcinēšanu aizsardzības zonās, kas izveidotas ap slimības uzliesmojumu vietām.
(6)
Vakcinēšana papildus jau veiktajiem pasākumiem ļauj:
a)
samazināt aitu mirstību;
b)
novērst aitu virēmiju tādējādi ļaujot šīs sugas dzīvniekus pārvadāt no apgabaliem, kuros ir spēkā ierobežojumi.
(7)
Saskaņā ar 3. panta 2. punktu Padomes 1999. gada 17. maija Regulā (EK) Nr. 1258/1999 par kopējās lauksaimniecības politikas finansēšanu (4), veterināros un augu aizsardzības pasākumus, kurus veic saskaņā ar Kopienas noteikumiem, finansē Eiropas Lauksaimniecības virzības un garantiju fonda Garantiju nodaļa. Finanšu kontrolei piemēro minētās regulas 8. un 9. pantu.
(8)
Kopienas finansiālo ieguldījumu izmaksā ar noteikumu, ka plānotie pasākumi ir veikti faktiski un ka attiecīgās iestādes noteiktajā laikā sniedz visu nepieciešamo informāciju.
(9)
Portugāle 2004. gada 28. decembrī iesniedza to izmaksu novērtējumu, kas ieguldītas neatliekamos pasākumos šīs slimības apkarošanai, novērtējumu atjaunināja 2005. gada 25. februārī, un tā summa bija EUR 9 005 320.
(10)
Gaidot, kamēr Komisija veiks pārbaudes, jau tagad jānosaka Kopienas finanšu atbalsta pirmās iemaksas summa. Šai pirmajai iemaksai jābūt 50 % no Kopienas ieguldījuma, ko nosaka, pamatojoties uz paredzamajām izmaksām, kas lopkopjiem jāsaņem kā atlīdzība par dzīvniekiem, un citām izmaksām.
(11)
Ir jāprecizē Lēmuma 90/424/EEK 3. pantā izmantotais jēdziens “ātra un atbilstoša kompensācija lopkopjiem”, kā arī jēdzieni “saprātīgi maksājumi” un “attaisnoti maksājumi” un attaisnoto izdevumu kategorija “pārējās izmaksas”, kas saistītas ar obligāto dzīvnieku nokaušanu.
(12)
Portugāles iestādes pilnībā izpildījušas Padomes Lēmuma 90/424/EEK 3. pantā minētās tehniskās un administratīvās prasības.
(13)
Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Vakcinēšanas kampaņas apstiprinājums
Portugāles īstenotā vakcinēšanas kampaņa pret infekciozo katarālo drudzi Lēmuma 2005/393/EK I pielikumā uzskaitītajos apgabalos ir apstiprināta.
2. pants
Kopienas finansiālā ieguldījuma piešķiršana Portugālei
Portugālei no Kopienas jāsaņem finansiāls ieguldījums par izdevumiem, kas 2004. un 2005. gadā radušies sakarā ar neatliekamiem pasākumiem infekciozā katarālā drudža apkarošanā:
1)
50 % apmērā no izdevumiem par:
a)
ātru un atbilstošu kompensāciju lopkopjiem, kas bijuši spiesti nokaut savus dzīvniekus saskaņā ar pasākumiem 2004. gada infekciozā katarālā drudža uzliesmojumu apkarošanā saskaņā ar Lēmuma 90/424/EK 3. panta 2. punkta septīto ievilkumu un saskaņā ar šo lēmumu;
b)
izmaksām saistībā ar inficēto dzīvnieku iznīcināšanas pasākumiem, dezinsekciju un vakcinēšanas izmaksām saskaņā ar nosacījumiem, kas paredzēti Lēmuma 90/424/EK 3. panta 2. punkta pirmajā un trešajā ievilkumā 3. panta 4. punktā un 5. punkta otrajā ievilkumā, un šajā lēmumā.
2)
100 % apmērā no vakcīnu piegādes izdevumiem saskaņā ar nosacījumiem, kas paredzēti Lēmuma 90/424/EK 3. panta 4. punktā un 5. punkta otrajā ievilkumā un šajā lēmumā.
3. pants
Definīcijas
Šajā lēmumā izmanto šādas definīcijas:
a)
“ātra un atbilstoša kompensācija” ir kompensācija, ko izmaksā deviņdesmit dienu laikā pēc dzīvnieku nokaušanas un kas atbilst šo dzīvnieku tirgus vērtībai (summa, kuru īpašnieks parastos apstākļos būtu varējis saņemt par dzīvnieku tieši pirms tā inficēšanās vai nokaušanas, ņemot vērā tā spējas, kvalitāti un vecumu), kura tiem bija tieši pirms to inficēšanās, nokaušanas vai iznīcināšanas;
b)
“saprātīgi maksājumi” ir maksājumi, kas veikti materiāla un pakalpojumu iegādei par proporcionālām cenām salīdzinājumā ar spēkā esošajām tirgus cenām pirms infekciozā katarālā drudža parādīšanās;
c)
“attaisnotie maksājumi” ir tie veiktie maksājumi materiāla un pakalpojumu iegādei, kuri atbilst Lēmuma 90/424/EK 3. panta 2. punktam un kuru saistība un tiešā saikne ar obligāto dzīvnieku nokaušanu lauku saimniecībās ir pierādīta.
4. pants
Finansiālā ieguldījuma izmaksas kārtība
1. Pēc 7. pantā minēto pārbaužu rezultāta saņemšanas pirmo iemaksu EUR 1 000 000 apmērā izdara saskaņā ar 2. pantā minēto Kopienas finansiālo ieguldījumu, pamatojoties uz Portugāles iesniegtiem apstiprinošiem dokumentiem par ātru un atbilstošu kompensāciju lopu īpašniekiem par obligāto dzīvnieku nokaušanu, to iznīcināšanu, lauku saimniecību dezinsekciju un, ja vajadzīgs, dzīvnieku vakcinēšanu.
2. Lēmuma 2. pantā minētā Kopienas finansiālā atbalsta atlikumu noteiks vēlākā lēmumā, ko pieņems saskaņā ar Lēmuma 90/424/EEK 41. pantā noteikto procedūru.
5. pants
Kopienas finansiālā ieguldījuma segtie attaisnotie izdevumi
1. Lēmuma 2. pantā minētais Kopienas finansiālais ieguldījums attiecas tikai uz attaisnotiem un saprātīgiem maksājumiem par I pielikumā minētajiem attaisnotajiem izdevumiem.
2. Ja Portugāles iestādes neievēro 3. panta a) punktā noteikto maksājumu termiņu, attaisnotās summas samazina saskaņā ar šādiem noteikumiem:
-
par 25 % procentiem, ja maksājumi veikti no 91 līdz 105 dienām pēc dzīvnieku nokaušanas;
-
par 50 % procentiem, ja maksājumi veikti no 106 līdz 120 dienām pēc dzīvnieku nokaušanas;
-
par 75 % procentiem, ja maksājumi veikti no 121 līdz 135 dienām pēc dzīvnieku nokaušanas;
-
par 100 % procentiem, ja maksājumi veikti vairāk kā 136 dienas pēc dzīvnieku nokaušanas.
Tomēr Komisija piemēro citu grafiku un/vai mazākus samazinājumus vai samazinājumus nepiemēro vispār, ja par dažiem pasākumiem ņem vērā īpašus vadības nosacījumus vai ja Portugāle ir iesniegusi pamatotus attaisnojumus.
3. Šā lēmuma 2. pantā minētais Kopienas finansiālais ieguldījums neietver:
a)
pievienotās vērtības nodokli;
b)
ierēdņu un valsts amatpersonu atlīdzību;
c)
izdevumus saistībā ar valsts līdzekļu izmantošanu, izņemot patēriņa materiālus;
d)
kompensāciju par kaušanu, kas nav jāveic obligāti;
e)
kompensāciju, kas, pārkāpjot Kopienas noteikumus, summēta ar citiem Kopienas atbalstiem, kā, piemēram, ar piemaksu par kaušanu;
f)
kompensāciju saistībā ar lauku saimniecības ēku nojaukšanu un atjaunošanu, infrastruktūras izmaksas un izmaksas saistībā ekonomiskajiem zaudējumiem un bezdarbu, ko saista ar šo slimību un atražošanas aizliegumu.
6. pants
Izmaksas nosacījumi un apstiprinoši dokumenti
1. Lēmuma 2. pantā minēto Kopienas finansiālo ieguldījumu izmaksā, ja ir šādi dokumenti:
a)
iesniegtus pieteikums saskaņā ar II, III.a un III.b pielikumu 2. punktā noteiktajā laikā;
b)
lēmuma 2. pantā minēto izdevumu apstiprinoši dokumenti, tostarp epidemioloģisks ziņojums par katru lauku saimniecību, kurā dzīvnieki nokauti un iznīcināti, kā arī finanšu pārskats;
c)
lēmuma 7. pantā paredzēto Komisijas uz vietas veikto pārbaužu rezultāti.
Šā punkta b) apakšpunktā minētie dokumenti jānodod Komisijai revīzijas veikšanai uz vietas.
2. Šā panta 1. punkta a) apakšpunktā minētais pieteikums jāiesniedz datnes veidā saskaņā ar II, III.a un III.b pielikumu sešdesmit kalendāro dienu laikā no šā lēmuma pieņemšanas. Ja šo termiņu neievēro, Kopienas finansiālo ieguldījumu samazina par 25 % par katru kavējuma mēnesi.
7. pants
Komisijas veiktās pārbaudes uz vietas
Komisija sadarbībā ar Portugāles iestādēm var veikt pārbaudes uz vietas par 2. pantā minēto pasākumu veikšanu un ar tiem saistītajiem izdevumiem.
8. pants
Adresāts
Šis lēmums ir adresēts Portugāles Republikai.
Briselē, 2005. gada 15. septembrī

Labels: 0
18
15
6